春遊司直城西鸕鶿谿別業
作者：清江
朝代：唐

paragraphs: 別墅軍城下，閑諠未可齊。
春深花蝶夢，曉隔柳煙鞞。
韶景浮寒水，疎楊映綠堤。
沿洄看竹色，來往聽鶯啼。
久慢持生術，多親種藥畦。
家貧知素行，心苦見清溪。
越客初投分，南枝得寄棲。
禪機空寂寞，雅趣賴招攜。
本寺重江外，遊方二室西。
裴回戀知己，日夕草萋萋。